બીજે દિવસે સવારે અંગ્રેજ છાવણીમાં સોપો પડી ગયો. પોતાનું નાક કાપી ગયેલા ચરોતરના સ્વાતંત્ર્યસેનાનીઓને ઝબ્બે કરવા અંગ્રેજ સૈનિકો વછૂટ્યા. આણંદ અને આસપાસનાં ગામોમાં ઘેર ઘેર તલાશી શરૂ કરી. ભારતમાં જયચંદોની કોઈ કાળે ખોટ પડી નથી! આણંદના જયચંદોએ સ્વાતંત્ર્યસેનાનીઓની ભાળ આપી. ઘણા બધા પકડાયા અને સૌને ખાનપુર લાવવામાં આવ્યા. અહીં બેઠેલી લશ્કરી અદાલતે આ સૌને રાષ્ટ્રદ્રોહી ગણ્યા અને ત્યાં જ તેમને તોપના ગોળે ઉડાડી દેવામાં આવ્યા.